L'lcarus grischun

(lr)

Il fotograf Peter Donatsch, Chasper Pult sco um dal pled ed il graficher Rolf Vieli han realisà in cudesch remartgabel: L'Icarus grischun. En il decurs da quatter onns ha il fotograf fatg da surengiu - ord la perspectiva da quel che sgola en helicopter - 8000 fotografias dal Grischun. 230 da quellas èn vegnidas selecziunadas e vegnan preschentadas en in cudesch da format grond. Ellas preschentan il Grischun en sia gronda multifariadad: flums, abitadis, vias, implants d'industria, turissem ed electricitad, muntognas. E quai durant las quatter stagiuns ed en glisch varianta.Texts accumpognan ina gronda part da las fotografias. Els vulan dentant dapli che simplamain descriver quai ch'ins vesa. Els dattan ina autra e pli vasta dimensiun a quai che las fotos mussan. Texts lirics, texts objectivs, descripziuns approfundadas, texts scurrils: tuts elegì cun gust e precauziun, tuts mess cun attenziun ed intenziun. Donn, pens ins l'emprim mument, che l'indicaziun geografica precisa na stat gist sper la foto, e ch'ins sto sfegliar il register per savair, tge ch'il maletg mussa exactamain. Cun guardar e turnar a guardar constatescha mintgin la finala che mintga purtret stat per dapli che quai ch'el mussa. L'indicaziun geografica directamain sper il purtret limitass. Meglier pia ch'ella sa chatta be en il register. Ils texts stattan en ils trais linguatgs chantunals ed entaifer quels en las differentas furmas scrittas e discurridas en il Grischun. Era per quest motiv in cudesch spezial.